དབ་བརྒྱད་དབུས་སུ་གསུང་གི་ཁྲོ་བོར་རྟ་མཆོག་རོལ་པ་དམར་ནག་འཁོར་ལོ་དང་རྡོ་རྗེའི་ཞགས་པ་ཅན། སྙིང་ཁར་རྡོ་རྗེ་རྩེ་དགུ་པའི་དབུས་སུ་ཐུགས་ཀྱི་ཁྲོ་བོ་ཕྱག་རྡོར་ལྗང་ནག་རྡོ་རྗེ་དང་སྙིང་ཕྲེང་ཅན། ལྟེ་བར་རིན་པོ་ཆེ་ཆ་བརྒྱད་པའི་དབུས་སུ་ཡོན་ཏན་གྱི་ཁྲོ་བོ་རུསྦལ་རྔམ་པ་མི་གཟན་དམར་སེར་མཆེ་སྡེར་གནམ་ལྕགས་ལས་གྲུབ་ཅིང་ཁྲག་གི་ཐིག་ལེ་དང་དུག་གི་སྨེ་བ། ཡན་ལག་དྲུག་ལ་མཆོད་རྟེན་གྱིས་མཚན་པ། སྙིང་ཁར་ལྷ་སྲིན་གྱི་སྲོག་འཆང་ཞིང་ལྟོ་བ་སྲིད་པའི་ཁྱམས་ཁང་དུ་སྣང་བ། གསང་གནས་སུ་རྡོ་རྗེ་རྒྱ་གྲམ་གྱི་དབུས་སུ་ཕྲིན་ལས་ཀྱི་ཁྲོ་བོ་རྡོ་རྗེ་ཕུར་པ་མཐིང་ནག་དབུ་གསུམ་ཕྱག་དྲུག་ཞབས་བཞི་བགྲད་པ་ཕྱག་དྲུག་རྡོ་རྗེ་རྩེ་དགུ་རྩེ་ལྔ། །མེ་དཔུང་ཁ་ཊྭཱྃ་ཐ་མ་གཉིས་ཀྱིས་ཕུར་བུ་སྒྲིལ་བ། ཁྲོ་བོ་ཐམས་ཅད་དཔལ་གྱི་ཆས་ཀྱིས་བརྒྱན་པའོ། །དེ་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿ སྙིང་ཁར་ཧཱུྃ། དེ་ལས་འོད་ཟེར་འཕྲོས། བསྒོམ་པ་དང་འདྲ་བའི་དཀྱིལ་འཁོར་གྱི་འཁོར་ལོ་བཛྲ་ས་མ་ཛཿ ཧཱུྃ། དམིགས་མེད་མཁའ་ལྟར་དག་ཅིང་ཁྱབ་པའི་སྐུ། །གདན་དྲངས་གཤེགས་སུ་གསོལ་རྒྱུ་ཅི་ཡོད་ཀྱང་། །ཐུགས་རྗེ་འགྱུར་བ་མེད་པའི་ངང་ཉིད་ལས། །དྲག་པོ་ཨེ་ཡི་དཀྱིལ་འཁོར་ཆེན་པོ་རུ། །བདུད་སྡེར་ཁྲོས་འཁྲུགས་རྔམ་པར་འཆམས་བཞིན་པའི། །འཇམ་དཔལ་ཚེ་བདག་རྩ་བ་གྱད་ཀྱི་ལྷ། །སྤྲུལ་པ་ལས་གཤིན་བཀའ་ཉན་འཁོར་བཅས་སུ། །ཡེ་ཤེས་སྒྱུ་མར་རོལ་པས་སྤྱན་འདྲེན་ནོ། །ཞེས་སྤོས་བདུག ཌཱ་དྲིལ་བྱ་ཞིང་། སྤྱན་དྲངས་པ་རྣམས། ཡ་མ་རཱ་ཛཿ ཛཿཧཱུྃ་བཾ་ཧོཿས་གཉིས་སུ་མེད་པར་བསྟིམ། སླར་ཡང་བླ་མ་དང་རང་རང་གི་ཐུགས་ཀའི་འོད་ཟེར་གྱིས་དབང་ལྷ་འཁོར་བཅས་སྤྱན་དྲངས། དེ་དག་ལ་དམིགས་ནས་འཁོར་འདས་ཀུན་བཟང་གི་མཆོད་སྤྲིན་ཏུ་བསམ་ནས་ཕུལ་བར་གྱུར། ཨོཾ་བཛྲ་ཨརྒྷཾ་པྲ་ཏཱིཙྪ་ཡེ་སྭཱ་ཧཱ། སོགས། ཤཔྟའི་བར། དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། ཁྲག་འཐུང་རིགས་ལྔས་དབང་བསྐུར་བའི་དགོངས་པ་མཛད། ཁྲོ་མོ་སྡེ་ལྔས་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་བྱིན་གྱིས་བརླབས་པའི་བདུད་རྩིས་གང་བའི་རིན་པོ་ཆེའི་བུམ་པས་དབང་བསྐུར། བྱང་ཆུབ་སེམས་དཔའ་ཅུང་ཟད་ཁྲོ་བའི་ཉམས་དང་ལྡན་པ་རྣམས་ཀྱིས་བཀྲ་ཤིས་བརྗོད། སེམས་མ་ཅུང་ཟད་ཁྲོ་བའི་ཉམས་དང་ལྡན་པ་རྣམས་ཀྱིས་རྡོ་རྗེའི་གླུ་ལེན། རིན་པོ་ཆེ་དང་མེ་ཏོག་གི་ཆར་ཕབ། ལས་དབང་གི་ཁྲོ་བོ་ཁྲོ་མོ་རྣམས་ཀྱིས་བགེགས་བསྐྲད་ཅིང་བསྲུང་འཁོར་བསྒོམ། ལྷའི་བུ་དང་བུ་མོས་མཆོད་རྫས་སྣ་ཚོགས་པས་མཆོད་པ་དང་ལྷན་ཅིག་པར་དབང་བསྐུར་བའི་མོས་པ་མཛོད་བྱས་ལ། ཧཱུྃ། ཡེ་ནས་སངས་རྒྱས་ཀུན་གྱི་ངོ་བོ་ཉིད། །རྡོ་རྗེ་འཆང་རྒྱལ་སྤྱི་གཟུགས་ཡིན་མོད་ཀྱང་། །མ་རྟོགས་སེམས་ཅན་ཐུགས་རྗེས་སྒྲོལ་བའི་ཕྱིར། །ཁྲོ་བོ་རོལ་པའི་ནུས་མཐུའི་དབང་བསྐུར་རོ། །ཨོཾ་ཡ་མནྟ་ཀ་ཀཱ་ཡ་ཨ་བྷི་ཥིཉྩ་མཾ། བུམ་པ་སྤྱི་བོར་བཞག་ཅིང་བུམ་ཆུ་བླུད། ཞེས་པས་དབང་བསྐུར། ལུས་གང་དྲི་མ་དག ཆུའི་ལྷག་མ་ཡར་ལུད་པ་ལས། རྣམ་པར་སྣང་མཛད་གཙོ་བོར་གྱུར་པའི་རིགས་ལྔ་ཐོད་པའི་གཞལ་ཡས་ཁང་དུ་བཞུགས་པས་རྒྱས་གདབ་པར་གྱུར་པ་ལ་མཆོད་པ་ཕུལ་བའི་མོས་པ་མཛོད། ཨོཾ་ཡ་མཱནྟ་ཀ་ཨརྒྷཾ། པུཥྤེ། དྷུ་པེ། ཨཱ་ལོ་ཀེ གྷནྡྷེ། ནཻ་ཝེ་དྱ། ཤཔྟ་པྲ་ཏཱིཙྪ་ཧཱུྃ། ཞེས་གདན་གསུམ་གྱི་ལྷ་ལ་མཆོད། ཨོཾ་སུ་པྲ་ཏིཥྛ་ཞེས་པས་མེ་ཏོག་དང་བཅས་པས། གདན་གསུམ་གྱི་ལྷ་འོད་དུ་ཞུ་ནས་རིགས་བདག་ལ་ཐིམ་པར་གྱུར། དེ་ལྟར་བུམ་པའི་དབང་བསྐུར་བས་ཐོག་མེད་ནས་ལུས་ཀྱི་སྒོ་ནས་བསགས་པའི་སྡིག་སྒྲིབ་གདོན་བགེགས་ཐམས་ཅད་བྱང་ཞིང་དག་ནས་བསྐྱེད་པའི་རིམ་པ་བསྒོམ་པ་ལ་དབང་། འབྲས་བུ་སྐུ་རྡོ་རྗེ་ཐོབ་པའི་ནུས་ལྡན་དུ་བྱས་པ་ཡིན་ནོ། །དེ་ནས་བླ་མ་དང་གཏོར་མ་ཟིལ་གནོན་ཡབ་ཡུམ་ལུས་ལྷ་དང་བཅས་པ་རང་རང་གི་ཐུགས་ཀ་ནས་སྔགས་ཕྲེང་ཐོན། སློབ་མ་ཟིལ་གནོན་ལུས་དཀྱིལ་གྱི་ལྷ་དང་བཅས་པར་གསལ་བའི་ཞལ་ནས་ཞུགས། སྙིང་གར་ས་བོན་གྱི་མཐར་འཁོར་བའི་མོས་པ་དང་བཅས་སྔགས་ཀྱི་རྗེས་ཟློས་གྱིས་བྱས་ཨྱེ་རིང་ལན་གསུམ་མམ་བདུན་སོགས་བྱས་ནས། ཐོད་པའི་བདུད་རྩི་བླུད་དེ། ཐོད་ཆང་བདེ་ཆེན་བྱང་ཆུབ་སེམས་སུ་མོས་པར་མྱོང་བས་སྐུ་ལུས་ཀྱི་རྩ་ཁམས་ཐམས་ཅད་ཁྱབ་པའི་མོས་པ་མཛོད།
ཧཱུྃ། སངས་རྒྱས་ཀུན་གྱི་སྙིང་པོ་མཆོག །འབྲུ་བརྒྱད་སྔགས་ཀྱི་བྲོ་ཆེན་བརྡུང་། །ཞི་རྒྱས་དབང་དྲག་ལས་རབ་འབྱམས། །འགྲུབ་ཕྱིར་གསུང་གི་དབང་བསྐུར་རོ། །ཨེ་མྱག་ཡ་རྔུབས་བརྗོད། བགྲང་ཕྲེང་རཀྵ་གཏད་དེ། ལྷ་སྔགས་དང་མི་འབྲལ་བའི་སྒོ་ནས་འཁོར་བ་དོང་སྤྲུག་ནུས་པའི་མོས་པས་བགྲང་མཛོད།། ཧཱུྃ། འཇམ་དཔལ་ཡ་མནྟ་ཀ་ཡི། །གསང་སྔགས་བདེན་པས་འགྲུབ་པའི་ཕྱིར། །བགྲང་ཕྲེང་རཀྵས་དབང་བསྐུར་བས། །ཕྲིན་ལས་ནུས་མཐུ་ཐོགས་མེད་ཤོག །ཨོཾ་ཡ་མནྟ་ཀ་ཝཱཀྐ་ཨ་བྷི་ཥིཉྩ་ཨཱཿཅེས་བརྗོད། དེས་གསུང་གི་དབང་ཐོབ་པས་ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་དག་ནས་སྟོང་སྲོག་སྔགས་ཀྱི་རིམ་པ་རྣམས་བཟླ་བ་ལ་དབང་། ངག་གསུང་རྡོ་རྗེ་ལོངས་སྐུ་ཐོབ་པའི་ནུས་ལྡན་དུ་བྱས་པ་ཡིན་ནོ། །ཁྱེད་རང་རྣམས་ཕྱག་རྒྱ་ཟིལ་གནོན་དུ་གསལ་བའི་ཐུགས་ཀར་དྲེགས་པ་ཕྱག་ན་རྡོ་རྗེ། དེའི་ཐུགས་ཀར་རྡོ་རྗེ་མཐིང་ཀ་རྩེ་དགུ་པའི་ལྟེ་བར་ཉི་དཀྱིལ་གྱི་དབུས་སུ་ཧཱུྃ་ཡིག་སྔོན་པོ་ལ་རིག་པ་མ་བཅོས་པར་ཞོག་བྱས་ལ། དེ་ནས་གནམ་ལྕགས་ཀྱི་རྡོ་རྗེ་སྙིང་ཁར་བཞག་སྟེ། ཧཱུྃ། སྐྱེ་མེད་རྣམ་དག་ཆོས་དབྱིངས་ཕོ་བྲང་དུ། །ཐུགས་རྗེ་རོལ་པའི་བྱེ་བྲག་ཅི་བསྟན་ཀྱང་། །གཉིས་མེད་འབྲས་བུ་ཕྱག་རྒྱ་ཆེན་པོར་རྫོགས། །སྣང་སྟོང་གཉིས་མེད་ཡེ་ཤེས་དབང་བསྐུར་རོ། །ཨོཾ་ཡ་མནྟ་ཀ་ཙིཏྟ་ཨ་བྷི་ཥིཉྩ་ཧཱུྃ། དེས་ཡིད་ཀྱི་སྒོ་ནས་བསགས་པའི་སྡིག་པ་དང་སྒྲིབ་པ་ཐམས་ཅད་དག་ནས་སྣང་སྟོང་རྫོགས་པའི་རིམ་པ་བསྒོམ་པ་ལ་དབང་། ཐུགས་རྡོ་རྗེ་ཆོས་ཀྱི་སྐུ་ཐོབ་པའི་ནུས་ལྡན་དུ་བྱས་པ་ཡིན་ནོ། །དེ་ནས་ཡེ་ཤེས་ཀྱི་དབང་བསྐུར་བ་ནི། གཏོར་མ་ཟིལ་གནོན་ཡབ་ཡུམ་ལུས་ལྷ་དང་བཅས་པ་ལས་དཔག་མེད་ཀྱི་སྤྲུལ་པ་བཀྱེས་ནས་ཁྱེད་རང་རྣམས་ལ་ཐིམ་པས། འཇམ་དཔལ་གྱི་སྐུ་གསུང་ཐུགས་དང་ཁྱེད་རང་རྣམས་ཀྱི་ལུས་ངག་ཡིད་གསུམ་དབྱེར་མེད་དུ་གྱུར་པའི་ངང་ལ་སེམས་དུས་གསུམ་གྱི་སྤྲོས་པ་ཐམས་ཅད་དང་བྲལ་བའི་ཀློང་དུ་མཉམ་པར་ཞོགས་བྱས་ལ། ཧཱུྃ། འདི་ནི་ཡེ་ཤེས་ཆེན་པོའི་བྲོ། །འཁོར་འདས་གཉིས་སུ་མེད་པར་བརྡུང་། །ཕྱག་རྒྱ་ཟིལ་གནོན་མཆོག་གི་ལམ། །ལམ་འདི་ཀུན་གྱིས་ཐོབ་གྱུར་ཅིག །ཨོཾ་ཡ་མཱནྟ་ཀ་ཛྙཱ་ན་ཨ་བྷི་ཥིཉྩ་ཧཱུྃ། །དེས་སྒོ་གསུམ་ཐ་དད་དུ་འཛིན་པའི་སྒྲིབ་པ་དག །ཕྱག་རྒྱ་ཆེན་པོ་དེ་ཁོ་ན་ཉིད་བསྒོམ་པ་ལ་དབང་། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་ཐོབ་པའི་ནུས་ལྡན་དུ་བྱས་པ་ཡིན་ནོ། །དེ་ནས་ཤུགས་བསྟན་དུ་འགྲོ་དྲུག་འཁོར་བའི་གནས་ནས་སྒྲོལ་བའི་ཕྱིར་དང་། ཐུགས་ཀྱི་ནུས་པ་སྟེར་བ་ཕྱག་མཚན་དྲུག་གཏད་པའི་ཚེ་མོས་པ་འདི་བཞིན་མཛོད། སློབ་དཔོན་དང་དཀྱིལ་འཁོར་ལྷའི་ཐུགས་ཀ་ནས་འོད་ཟེར་དཔག་ཏུ་མེད་པ་འཕྲོས། དེ་བཞིན་གཤེགས་པ་ཐམས་ཅད་ཀྱི་ཐུགས་ཀར་ཟུག ཐུགས་ཀྱི་བྱིན་རླབས་ཐམས་ཅད་ཕྱག་རྒྱ་དང་མཚན་མའི་རྣམ་པར་ཆར་བཞིན་དུ་བབས་པ་ཁྱེད་རང་རྣམས་ཀྱི་སྙིང་ཁར་ཐིམ་པས་བསྲུང་ཟློག་བསད་མནན་སྲེག་འཕང་རྣམས་ལས་སུ་རུང་བའི་མོས་པ་གྱིས་བྱས་ལ། སློབ་མའི་ལག་གཡས་སུ་ཕྱག་མཚན་གཏད་ལ། ཧཱུྃ། འཁོར་བ་སྒྲོལ་བྱེད་འཁོར་ལོ་དང་། །ཉོན་མོངས་གཅོད་བྱེད་རལ་གྲི་དང་། །ཆོས་ཉིད་མཚོན་པའི་རྡོ་རྗེ་ཡིས། །སྐུ་གསུང་ཐུགས་ཀྱི་དབང་ཐོབ་ཤོག །ཨེ་ཀ་ཡ་མ་ཙཀྲ་ཁཏྒ་བཛྲཱ་ཡཱ་ཧོཿ གཡོན་པར་རིགས་གསུམ་མཚོན་པའི་ཕྱག་མཚན་གསུམ་གཏད་དེ། ཧཱུྃ། བོ་ཅོན་དུག་ལྔ་ཡེ་ཤེས་སྒྲོལ། །གཏུན་ཤིང་དགྲ་བགེགས་འདུལ་བར་བྱེད། །སྡིག་མཛུབ་བག་ཆགས་བསྡིག་པ་སྟེ། །རིག་པའི་དབང་མཆོག་ཐོབ་པར་ཤོག །ཨེ་ཀ་ཡ་མ་བྷི་ས་ཧཱུྃ་ཏི་ར་ཧོཿ དེས་བཅོམ་ལྡན་འདས་འཇམ་དཔལ་ཕྱག་རྒྱ་ཆེན་པོ་ཟིལ་གྱིས་གནོན་པའི་ལུས་དཀྱིལ་དུ་སྐུ་གསུང་ཐུགས་ཡེ་ཤེས་བཞི་ཕྱག་མཚན་དང་བཅས་པའི་དབང་བསྐུར་རྣམས་ལེགས་པར་ཐོབ་པས། དེའི་དམ་ཚིག་འཛིན་པའི་ཕྱིར་འདིའི་རྗེས་ཟློས། གཙོ་བོས་ཇི་ལྟར་བཀའ་བསྩལ་པ། །དེ་དག་ཐམས་ཅད་བདག་གིས་བགྱི། །དེ་ལྟར་འཇམ་དཔལ་ཚེ་བདག་ནག་པོའི་རྗེས་སུ་གནང་བར་ལེགས་པར་གྲུབ་པ་ཡིན་པས། སྐུ་དྲིན་གཏང་རག་གི་སླད་དུ་དངོས་དང་ཡིད་ལས་བྱུང་བའི་སྣོད་བཅུད་ཞིང་གི་བཀོད་པའི་མཎྜལ་འབུལ་བར་ཞུ། དེར་མ་ཟད་ལུས་ལོངས་སྤྱོད་དགེ་རྩ་དང་བཅས་འབུལ་བའི་བློས་འདིའི་རྗེས་ཟློས་མཛོད། དེང་ནས་བརྩམ་སྟེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱི་སློབ་མར་བཟུང་བ་དང་། །ཆ་ཤས་ཀྱང་ནི་སྤྱད་དུ་གསོལ། །དེ་ལྟར་དབང་བསྐུར་ཐོབ་པའི་དགེ་བའི་རྩ་བ་དང་འཁོར་འདས་དུས་གསུམ་གྱི་ལེགས་བྱས་ཐམས་ཅད་འགྲོ་བ་མ་ལུས་རྫོགས་པའི་བྱང་ཆུབ་ཀྱི་གོ་འཕང་ཐོབ་པའི་སླད་དུ་ཡོངས་སུ་བསྔོ་བ་འདི་ཐམས་ཅད་ཀྱིས་ཆབས་ཅིག་བཀའ་དྲིན་བསྐྱང་བར་ཞུ། འཇམ་དཔལ་དཔའ? དུས་གསུམ་གཤེགས? བསོད་ནམས་འདི་ཡིས? དེ་ནས་ཚོགས་ཀྱི་དམ་རྫས་ལ་གཉིས་མེད་དུ་རོལ། སློབ་མ་རྣམས་རང་གནས་སུ་བཏང་། ལྷག་མ་བསྡུས། ལག་ལེན་ལྟར་གཙང་དམེ་བསྲེ། སྨན་རག་གིས་བྲན། ཁ་ཕྲུ་བཏབ། ཨོཾ་ཨཱཿཧཱུྃ་ཧོཿ ཞེས་བྱིན་གྱིས་བརླབ། ཨོཾ་ཊཀྐི་རཱ་ཛ་ཧཱུྃ་ཛཿ ཞེས་པས་མགྲོན་རྣམས་སྤྱན་དྲངས་ལ། ཧཱུྃ། དམེ་གཏོར་སྨན་དང་ཞིང་བཅུའི་ཤ་རུས་དང་། །བདུད་རྩི་བྱིན་ནས་ཕྱག་རྒྱ་སྦྲེལ་བྱས་ཏེ། །ལོག་རྟོག་དབང་གིས་འཛིན་པའི་ཞིང་བཅུ་ལ། །མངོན་སྤྱོད་རྟགས་ཀྱི་ཕྲིན་ལས་འདི་སྤྱོད་ཅིག །ཨོཾ་ཨུ་ཙིཥྚ་བ་ལིངྟ་ཁ་ཁ་ཁཱ་ཧི་ཁཱ་ཧི། གཏོར་མ་ཕྱིར་བསྐྱལ། ཡ་ཧི་གཙྪས་རང་གནས་སུ་གཤེགས་པར་བསམ་མོ། །གཏང་རག་འབུལ་བ་ནི། མཆོད་པ་རྣམས་གསོས་ལ། རཾ་ཡཾ་ཁཾ། ཨོཾ་ཨཱཿཧཱུྃ། ཕྱི་མཆོད་ནང་གི་བདུད་རྩི་རཀྟའི་བཅུད། །གསང་བ་བདེ་ཆེན་སྦྱོར་མཆོད་བསྒྲལ་བའི་རྫས། །མཉམ་ཉིད་བམ་ཆེན་མ་འགག་རྩལ་ཤར་དང་། །ཟག་མེད་ཀུན་བཟང་གཉིས་མེད་རོལ་པས་མཆོད། །ཨོཾ་མཉྫུ་ཤྲཱི་ཡ་མནྟ་ཀ་ས་པཱ་རི་ཝ་རཱ་ཨརྒྷཾ? ཤཔྟ་པུ་ཛ་ཧོ། མ་ཧཱ་པཉྩ་ཨ་མྲྀ་ཏ་རཀྟ་བ་ལིངྟ་ཁཱ་ཧཱི། ཅེས་པས་མཆོད། བསྟོད་པ་ནི། ཧཱུྃ། ལྟ་བའི་དྲེགས་པ་འདུལ་བའི་ཁྱད་པར་དུ། །ཆོས་དབྱིངས་ཁྲོ་བོའི་སྤྲུལ་བསྒྱུར་ཕྱག་རྒྱའི་ལྷ། །གཙོ་ལས་སྤྲུལ་འཁོར་རབ་འབྱམས་རོལ་པར་མཛད། །སྐུ་ཡི་དཀྱིལ་འཁོར་ཆེན་པོའི་ལྷ་ལ་བསྟོད། བཟོད་གསོལ་སྨོན་ལམ་ནི། མ་འབྱོར་ལྷག་ཆད་ཉམས་ཆགས་ཀུན། །འཇམ་དཔལ་ཟིལ་གནོན་ཉིད་ལ་བཤགས། །འགལ་རྐྱེན་སྒྲིབ་པར་མི་འགྱུར་བར། །བྱང་ཞིང་དག་ནས་དངོས་གྲུབ་སྩོལ། ཨོཾ་ཡ་མནྟ་ཀ་ས་མ་ཡ? སཏྭ་ཨཿ མདུན་བསྐྱེད་ཀྱི་ལྷ་རྣམས། འདིར་ནི་རྟེན་དང་ལྷན་ཅིག་སོགས། བཛྲ་ཡེ་སྭཱ་ཧཱ། ཞེས་རྟེན་ལ་བསྟིམ། བསྡུ་རིམ་ནི། ཕྱི་ནང་སྣོད་བཅུད་ལྷ་ཚོགས་བཅས། །བདག་ཉིད་རིག་པའི་གཤིས་སུ་སྟོང་། །སྣ་ཚོགས་སྣང་བ་སྤྲིན་ལྟར་ཡལ། །མ་བཅོས་ལྷུན་གྲུབ་ངོ་བོར་འཇོག །སླར་ཡང་ཕཊ྄་ཀྱི་རང་སྒྲས་བསྐུལ། །ཆུ་ལས་ཆུ་བུར་ཚུལ་གྱིས་སུ། །བདག་གཞན་བསམ་བརྗོད་ལྟ་བའི་ཡུལ། །ཟིལ་གནོན་སྐུ་གསུང་ཐུགས་སུ་གྱུར། །མིང་དང་མཚན་མ་མ་གྲུབ་པ། །
མི་གནས་མི་འབྲལ་འདུས་མ་བྱས། །ཆོས་ཀྱི་དབྱིངས་ཀྱིས་བསྲུང་བ་ན། །སངས་རྒྱས་ཀྱིས་ཀྱང་མི་གཟིགས་སོ། །ཨོཾ་རཀྵ་མཎྜ་ལ་སྭཱ་ཧཱ་ཧཱུྃ་ཕཊ྄། བསྔོ་བ་ནི། དེ་ལྟར་དགེ་བའི་མཐུ་ཡིས་སྐྱེ་བོ་ཀུན། །གཞོན་ནུ་བུམ་སྐུ་འགགས་མེད་ལྷུན་གྲུབ་བདག །འཇམ་དཔལ་ཁྲོ་བོ་དབང་ཆེན་ཧེ་རུ་ཀའི། །གོ་འཕང་བླ་མེད་ཐོབ་པའི་རྒྱུར་གྱུར་ཅིག །བཀྲ་ཤིས་ནི། ཕྱི་རུ་བཀྲ་ཤིས་སྤྲུལ་པའི་གཟི་བརྗིད་འབར། །ནང་དུ་བཀྲ་ཤིས་བདེ་ཆེན་ལོངས་སྤྱོད་རྫོགས། །གསང་བ་བཀྲ་ཤིས་ཆོས་སྐུ་ཁྱབ་བདལ་ཀློང་། །དབྱེར་མེད་སྐུ་གསུམ་ཀུན་ཁྱབ་བཀྲ་ཤིས་ཤོག །ཅེས་བཀྲ་ཤིས་དགེ་ལེགས་ཀུན་ཏུ་འཕེལ་བར་བྱའོ། །གནམ་ལྕགས་ཆོས་ཀྱི་བང་མཛོད་ལས། །དབང་བསྐུར་ཡིད་བཞིན་འདི་ཕྱུང་བས། །འདི་མཐུས་དབུལ་བ་ཀུན་བསལ་ནས། །གྲུབ་གཉིས་འདོད་དགུའི་དཔལ་གྱུར་ཅིག །དེ་ལྟར་ཁྲོ་རྒྱལ་དུས་དགྲའི་དབང་པོའི་རྗེས་སུ་གནང་བ་འདི་ཉིད་རིག་འཛིན་བརྒྱུད་པའི་ཕྱག་བཞེས་སུ། ལས་བྱང་ཀུན་བཟང་མཆོད་སྤྲིན། ཨེ་རིང་བསྙེན་པའི་མན་ངག །བསྙེན་ཐབས་ཉི་མའི་འོད་ཟེར་པུནྱའི་མཚན་ཅན་གྱིས་མཛད་པའི་རྗེས་གནང་། མཚམས་སྦྱོར་རིན་ཆེན་འབར་བའི་པྲོག་ཞུ་རྣམས་བསྡེབས་ནས་གནང་སྲོལ་འདུག་པ་དེ་ཉིད། ཁྱེར་བདེ་བར་བསམ་ནས་རང་གཞན་ལ་ཕན་པའི་སླད་དུ། དཔལ་འབྲུག་པའི་བྲན་ཐ་ངག་དབང་བསྟན་འཛིན་བློ་གྲོས་ཀྱིས་ཡི་དམ་འདི་ཉིད་ཀྱི་བསྙེན་མཚམས་ལ་གནས་པའི་ཐུན་བར་འགའ་རེར་ནག་འགྲོས་སུ་བཀོད་པ། དགེ་བས་ཡིད་ཅན་མཐའ་དག་འཇམ་མགོན་ཀུན་